42 लोगों की मौत, 1147 घरों को नुकसान, 159 राहत शिविरों में रहे रहे लोग
Punjab Monsoon Rainfall Tracker Update; पंजाब मौसम विभाग ने आज पूरे राज्य में भारी बारिश होने का अलर्ट जारी किया है। वहीं लोगों के लिए सतर्क रहने की चेतावनी है।
बेशक अभी तक पंजाब को केंद्र सरकार ने बाढ़ प्रभावित राज्य घोषित नहीं किया है, लेकिन यहां पर नुकसान बाढ़ प्रभावित घोषित पड़ोसी राज्य हरियाणा से कहीं ज्यादा है। पंजाब में अब भी 19 जिलों के 1472 गांव बाढ़ के पानी में डूबे हुए हैं, जबकि राज्य में 42 लोग अपनी जान गंवा चुके हैं। उफनती नदियों में अपना घरबार गंवा चुके 1478 लोग सरकार के बनाए हुए 159 राहत शिविरों में रह रहे हैं।
यह तो वह आंकड़ा है जो सरकार ने अपने स्तर पर इकट्ठा किया है, लेकिन धरातल पर जमीनी हकीकत यह है कि राज्य में नुकसान इससे भी कहीं ज्यादा है। राज्य में बहुत सारे गांव और स्थान ऐसे हैं जहां पर राहत तो दूर अभी तक कोई अधिकारी भी नहीं पहुंचा है। अब थोड़ा से मौसम सुधरने पर जनजीवन सामान्य होने लगा था, लेकिन मौसम विभाग की चेतावनी ने लोगों को फिर से डरा दिया है।
यलो अलर्ट के बावजूद कई स्थानों पर नहीं हुई बारिश
पंजाब मौसम विभाग ने आज हालांकि पूरे राज्य में भारी बारिश होने का यलो अलर्ट जारी किया था। लेकिन बहुत सारे स्थानों पर आज बारिश नहीं हुई। दिनभर आसमान पर बादल तो छाए रहे लेकिन बरसे नहीं।मैसम विभाग ने पंजाब के तीनों क्षेत्रों दोआबा-माझा और मालवा में होगी। मौसम पश्चिमी मालवा के जिलों फिरोजपुर, फरीदकोट, मुक्तसर, बठिंडा, फाजिल्का और मोगा को छोड़कर कल भी यलो अलर्ट जारी किया है।
नवांशहर में सतलुज का जलस्तर बढ़ने से फसल डूबी
हिमाचल प्रदेश में भारी बारिश फिर शुरू होने के कारण सतलुज दरिया में भी अब पानी का जल स्तर बढ़ना शुरू हो गया है,जिसका असर नवांशहर के गांव औलियापुर में आज देखने को मिल रहा है।पानी खेतों में भरना शुरू हो गया है। एक तरफ लेबर बांध को पक्का करने में लगी हुई है और दूसरी ओर पानी का बहाव तेज हो गया है। जैसे जैसे पीछे से पानी आ रहा है वैसे वैसे ही उसको आगे छोड़ा जा रहा है।
जिसके कारण नवांशहर से गुजरने वाला सतलुज दरिया का जलस्तर बढ़ गया है। वहां पर मौजूद लोगों ने कहा कि पानी बढ़ने से खेतों के पास मिट्टी का कटाव होना शुरू हो गया है। गांव औलियापुर, खोजा बेट में पानी के कारण खेतों में कटाव से किसानों का भारी नुकसान हुआ है। उनके खेतों में खड़ी फसल के साथ पेड़ भी पानी में बह गएष मिट्टी की बोरियां भरकर खेतों के आसपास लगाकर कटाव रोक रहे हैं।
27286 लोगों को सुरक्षित स्थानों पर पहुंचाया
पंजाब सरकार ने जो आंकड़े दिए हैं उनके अनुसार 27286 लोगों को सुरक्षित स्थानों पर पहुंचाया जा चुका है। पटियाला में 14296, रूपनगर में 2200, मोगा में 250, लुधियाना में 300, एसएएस नगर में 1400, एसबीएस नगर में 200, फतेहगढ़ साहिब में 600, तरनतारन में 241, जालंधर में 670, कपूरथला में 380, फ़िरोज़पुर में 5400, संगरूर में 263, फाजिल्का में 17 और मानसा जिले में 1069 लोगों को सुरक्षित स्थानों पर पहुंचाया गया है।
पंजाब के जो 19 जिले बाढ़ प्रभावित हैं उनमें तरनतारन, फ़िरोज़पुर, फतेहगढ़ साहिब, फरीदकोट, होश्यारपुर, रूपनगर, कपूरथला, पटियाला, मोगा, लुधियाना, एस.ए.एस.नगर, जालंधर, संगरूर, एस.बी.एस. नगर, फाजिल्का, गुरदासपुर, मानसा, पठानकोट और बठिंडा शामिल हैं। इन जिलों के 1472 गांव-खेत बाढ़ के पानी में डूबे हुए हैं। बाढ़ से 377 घर पूरी तरह जबकि 770 घर अंशिक तौर पर क्षतिग्रस्त हुए हैं।
बाढ़ से पटियाला में हुई सबसे ज्यादा मौतें
राजस्व विभाग द्वारा अलग- अलग जिलों से प्राप्त रिपोर्टों अनुसार राज्य में बाढ़ कारण कुल 42 लोगों की मौत हुई हैष पटियाला में सबसे ज्यादा 1-लोगों की बाढ़ में बहने-डूबने से मौतें हुई हैं। इसके अलावा रूपनगर में 3, फतेहगढ़ साहिब, होशियारपुर और एसबीएस नगर में 2 -2, एसएएस नगर में 8, फरीदकोट और जालंधर में 3-3, संगरूर में 4, फ़िरोज़पुर, मोगा, फाजिल्का, बठिंडा और लुधियाना में 1 -1 व्यक्ति की मौत हुई है। बाढ़ में 19 व्यक्ति घायल भी हुए हैं।
425 रैपिड रिस्पांस टीमें, 194 मैडीकल कैंप
पंजाब के बाढ़ प्रभावित क्षेत्रों में 425 रैपिड रिस्पांस टीमें काम कर रही है। इसके इलावा स्वास्थ्य विभाग ने बाढ़ प्रभावित इलाकों में 194 मैडीकल कैंप लगाए हुए हैं। इनमें मरीजों को सारी दवाइयां और इलाज दिया जा रहा है। इसी तरह से पशुओं की देखभाल के लिए भी पशु पालन विभाग जुटा हुआ है। राज्य में कुल 1450 पशुओं का इलाज किया गया ,जबकि 1210 पशुओं का टीकाकरण किया गया।
भाखड़ा में जलस्तर स्थिर, पौंग से छोड़ा 39602 क्यूसेक पानी 
बांधों में जलस्तर को कंट्रोल करने के लिए लगातार पानी छोड़ा जा रहा है। भाखड़ा बांध में हालांकि मंगलवार को जलस्तर नहीं बढ़ा लेकिन बुधवार को भाखड़ा में जलस्तर 1657 पर पहुंच गया। यहां पर डेंजर पॉइंट 1680 फीट है, जो सिर्फ 23 फीट नीचे हैं। बांध में 33479 क्यूसेक पानी पीछे से आ रहा है। प्रबंधन ने डैम की सारी टरबाइन चलाकर 42036 क्यूसेक पानी को छोड़ रहा है।
भाखड़ा ब्यास प्रबंधक बोर्ड के ही पौंग डैम में जलस्तर लगातार बढ़ रहा है। ब्यास नदी पर बने इस डैम में जलस्तर 1677 फीट पर है। इस बांध की कैपेसिटी 1430 फीट की है, लेकिन पानी के फ्लो को देखते हुए 1690 पर पूरे गेट खोल दिए जाते हैं। प्रबंधन ने फिलहाल थोड़े से गेट खोले हैं और सारी टरबाइन चला दी हैं, जिसके माध्यम से 39602 क्यूसेक पानी छोड़ा जा रहा है।